KAZALO

1........... Uvod............................................................................................................................. 3

2........... Nerešene vloge iz leta 2011.......................................................................................... 4

3........... Nove vloge, prejete leta 2012....................................................................................... 5

4........... Financiranje................................................................................................................... 7

5........... Spremljanje................................................................................................................... 8

6........... Zaključene zadeve........................................................................................................ 9

7........... Sklepne ugotovitve..................................................................................................... 10

POROČILO KOMISIJE

Letno poročilo Solidarnostnega sklada Evropske unije za leto 2012

1. Uvod

Člen 12 Uredbe Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (v nadaljnjem besedilu: Uredba) določa, da se Evropskemu parlamentu in Svetu predloži poročilo o dejavnosti Sklada v preteklem letu. V tem poročilu so predstavljene dejavnosti Sklada v letu 2012, ki kot prejšnja poročila zajemajo obravnavo nerešenih in novih vlog ter oceno poročil o izvajanju, da se lahko pripravijo za zaključitev.

V letu 2012 je bilo prejetih skupaj sedem vlog za pomoč iz Solidarnostnega sklada, kar z vidika števila vlog pomeni običajno in povprečno leto. Dve vlogi sta bili prejeti v prvi polovici leta, še pet pa v poletnih in jesenskih mesecih.

Sedem vlog, prejetih v letu 2012, je bilo povezanih z dvema naravnima nesrečama v Italiji (hude zimske razmere v večjih delih države ter potresi v regijah Emilija-Romanja, Lombardija in Veneto), štirimi primeri v Španiji (gozdni požari v Valenciji, požari na Kanarskih otokih, požari v Malagi ter poplave v Andaluziji, Murciji in Valenciji) ter enim primerom v Romuniji (suša in požari). Komisija ni mogla sprejeti vloge, prejete iz Italije v zvezi z hudi zimske vremenskimi razmerami februarja 2012. Vendar pa je druga vloga Italije v zvezi z nizom potresov, ki so prizadeli regije Emilija-Romanja, Lombardija in Veneto, iz maja 2012 privedla do največjega izplačila nepovratnih sredstev v zgodovini Solidarnostnega sklada. Italiji je bilo decembra 2012, samo šest mesecev po potresih, izplačanih več kot 670 milijonov EUR. Španske vloge so se nanašale na manjše nesreče s škodo, ki je bila občutno nižja od običajnega praga za odobritev pomoči iz Solidarnostnega sklada. V nobenem od teh primerov ni bilo ugotovljeno, da so izpolnjeni pogoji iz uredbe za izjemno odobritev pomoči iz Sklada po merilih za „regionalne nesreče“. Ocena vloge Romunije konec leta še ni bila zaključena.

Komisija je poleg tega v letu 2012 tudi zaključila svojo oceno dveh nerešenih zadev iz leta 2011. Vloga Italije, povezana z nenadnimi poplavami v Liguriji in Toskani leta 2011, je bila sprejeta. Vloga Cipra v zvezi z eksplozijo v pomorskem oporišču iz leta 2011 ni bila sprejeta. Oba primera sta opisana v tem poročilu.

Komisija je v letu 2012 odobrila pomoč iz Solidarnostnega sklada v skupnem znesku 688 254 041 EUR, podrobnosti pa so opisane v poglavju 4 „Financiranje“.

Poleg tega je upravljanje Solidarnostnega sklada v letu 2012 potrdilo izkušnje iz prejšnjih let: večje nesreče — ki so glavna skrb Solidarnostnega sklada — predstavljajo le majhen del vlog za pomoč. Največje število vlog se nanaša na manjše nesreče, ki ne dosegajo praga v zvezi s škodo. Ocena škode namreč pokaže, da večina teh primerov ne izpolnjuje pogojev za izjemno odobritev pomoči iz Sklada. Nadomeščanje teh precej zapletenih zahtev v Uredbi z jasnim in enostavnim pogojem je bil eden od elementov pripravljalnega dela Komisije v letu 2012 za pregled Uredbe o Solidarnostnem skladu.

2. Nerešene vloge iz leta 2011

Ciper (eksplozija v pomorskem oporišču)

11. julija 2011 je prišlo do močne eksplozije v pomorskem oporišču Evangelos Florakis blizu Larnake, 60 km od prestolnice Nikozije. Do nesreče je prišlo zaradi eksplozije velikih količin streliva v skladiščnih posodah s prestrežene ladje M/V Monchegorsk, ki je prevažala orožje iz Irana v Sirijo leta 2009. Zaseženo strelivo je bilo raztovorjeno na Cipru in shranjeno na prostem v pomorskem oporišču. Eksplozijo naj bi povzročil samovžig zaradi zelo visokih zunanjih temperatur. V neposredni bližini pomorskega oporišča je elektrarna Vasilikos, ki je največja ciprska elektrarna, saj proizvede približno 50 % elektrike v državi. Zaradi eksplozije je elektrarna utrpela hudo škodo, kar je povzročilo resno pomanjkanje električne energije na otoku. Ciprski organi so 19. septembra 2011 predložili vlogo za pomoč iz Solidarnostnega sklada. Škoda samo na elektrarni je bila ocenjena med 330 milijonov EUR in 700 milijonov EUR. Vključno z drugo nastalo škodo je bila skupna neposredna škoda ocenjena v razponu med 467 milijonov EUR in 837 milijonov EUR. Prag za odobritev pomoči iz Solidarnostnega sklada za Ciper v letu 2011 je znašal 99,845 milijona EUR (tj. 0,6 % BND na podlagi podatkov za leto 2009). Posodobljeni podatki, ki so jih predložili ciprski organi, so pokazali močno spremenjene zneske glede dejanske škode v višini 357,19 milijona EUR, kar je občutno manj od prvotne ocene. Neposredna škoda, ki jo je utrpela elektrarna, je bila nato ocenjena na 220 milijonov EUR. Po odbitku neupravičene škode je skupna neposredna škoda znašala 271,05 milijona EUR.

Po navedbah ciprskih organov so zavarovalnice, pri katerih ima ciprski organ za proizvodnjo električne energije sklenjena zavarovanja, sprejele odgovornost za stroške obnove elektrarne. Komisija je sklenila, da je vsa škoda, ki so jo prijavili ciprski organi, bodisi učinkovito zavarovana bodisi jo je mogoče zavarovati, in zato ni upravičena do pomoči iz Solidarnostnega sklada. Poleg tega Sklad ne sme posredovati, če je za nastalo škodo odgovorna tretja stran (ki je lahko tudi javni organ). Komisija je zato 20. marca 2012 odločila, da ciprska vloga ne izpolnjuje pogojev za izjemno odobritev pomoči iz Sklada, in o tem ustrezno obvestila ciprske organe.

Italija (poplave v Liguriji)

Izredne vremenske razmere s hudim deževjem nad severozahodno Italijo 25. oktobra 2011 so povzročile nenadne poplave in zemeljske plazove, ki so najhuje prizadeli provinci La Spezia v Liguriji, zlasti Cinque Terre, in Massa Carrare v Toskani. Ujma je povzročila veliko škodo na stanovanjskih objektih, podjetjem in v kmetijstvu ter prekinitve na glavnih prometnih povezavah in osnovnih omrežjih javne infrastrukture. Italijanski organi so 22. decembra 2011 predložili vlogo za pomoč iz Solidarnostnega sklada Evropske unije. Skupna neposredna škoda je bila ocenjena na 722,467 milijona EUR, kar predstavlja 20,43 % običajnega praga v višini 3,536 milijarde EUR za Italijo v letu 2011 za odobritev pomoči iz Solidarnostnega sklada (tj. 3 milijarde EUR v cenah iz leta 2002). Vloga je bila zato preučena na podlagi izjemnih meril za „neobičajne regionalne nesreče“. Komisija je sklenila, da je vloga pokazala, da so bila izpolnjena merila, po katerih a) mora biti prizadeta večina prebivalstva na prizadetem območju in b) je nesreča povzročila resne in trajne posledice, ki so vplivale na življenjske pogoje in gospodarsko stabilnost. Komisija je 15. marca 2012 predlagala odobritev finančne pomoči v višini 18,062 milijona EUR. Ustrezni postopek za spremembo proračuna se je zaključil 12. junija 2012. Po sklenitvi sporazuma o izvajanju z Italijo so bila sredstva v celoti izplačana 26. novembra 2012.

3. Nove vloge, prejete leta 2012

V letu 2012 so tri države članice predložile skupno sedem vlog za finančno pomoč iz Solidarnostnega sklada EU. Komisija je odobrila eno vlogo Italije (potresi v Emiliji–Romanji). Za štiri vloge (tri vloge Španije in ena Italije) je bilo ugotovljeno, da ne izpolnjujejo meril, in Komisija jih je zavrnila. Španija se je odločila, da umakne svojo vlogo v zvezi s požari v Malagi. Ocena vloge Romunije za pomoč zaradi suše in požarov poleti 2012 bo predstavljena v letnem poročilu za leto 2013.

Italija (hude zimske vremenske razmere)

Februarja 2012 so severno-osrednje in južne dele Italije prizadeli izredni vremenski pogoji z neobičajnim mrazom in močnim sneženjem, ki so povzročili škodo na javni in zasebni infrastrukturi, domovih, v kmetijstvu in podjetjih. Komisija je vlogo prejela 5. aprila 2012 po nastanku prve škode 1. februarja 2012. Italijanski organi so skupno neposredno škodo ocenili na več kot 2,735 milijarde EUR, kar je predstavljalo 75,82 % običajnega praga za odobritev pomoči iz Solidarnostnega sklada, ki je veljal za Italijo za leto 2012 in je znašal 3,607 milijarde EUR (tj. 3 milijarde EUR v cenah iz leta 2002). Vloga je bila zato preučena na podlagi izjemnih meril za „neobičajne regionalne nesreče“. Medtem ko je bilo ugotovljeno, da je bil pogoj, da je prizadet večji del prebivalstva v zadevni regiji, izpolnjen, vloga ni vsebovala prepričljivih dokazov, da so hude zimske razmere povzročile resne in trajne posledice (več kakor eno leto) za pogoje za življenje in gospodarsko stabilnost prizadetega območja kot celote, ki zajema najpomembnejši del italijanskega polotoka. Komisija je 26. septembra 2012 odločila, da vloge Italije ni mogoče obravnavati kot neobičajne nesreče v smislu Uredbe. Italijanski organi so bili o tem ustrezno obveščeni.

Italija (potresi v Emiliji-Romanji)

Komisija je drugo vlogo Italije za pomoč iz Solidarnostnega sklada prejela 27. julija 2012, vloga pa se je nanašala na večjo nesrečo: dva uničujoča potresa, ki sta 20. in 29. maja 2012 prizadela večje dele severne Italije ter povzročila veliko škodo v številnih mestih in vaseh, predvsem v provincah Modena in Ferrara v regiji Emilija-Romanja. Hudo in obsežno škodo so utrpeli zgradbe, infrastruktura, podjetja, industrijski obrati, kmetijstvo in pomemben sektor kulturne dediščine. V nekaj tednih so se zvrstili dva večja potresa in na stotine popotresnih sunkov, ki so prizadeli območje v dveh provincah Emilije-Romanje, posledice pa so čutili tudi v sosednjih provincah ter regijah Veneto in Lombardija. Po ustaljeni politiki Solidarnostnega sklada se več istovrstnih dogodkov, ki prizadenejo isto območje in se zgodijo v razmeroma kratkem času, obravnava kot ena nesreča. Skupna neposredna škoda je bila ocenjena na 13,274 milijarde EUR. Ker ta znesek močno presega prag za večjo nesrečo v višini 3,607 milijarde EUR (tj. 3 milijarde EUR v cenah iz leta 2002), ki velja za Italijo v letu 2012, je bila nesreča označena za „večjo naravno nesrečo“. Komisija je 19. septembra 2012 predlagala odobritev finančne pomoči v višini 670,192 milijona EUR, kar je največji znesek pomoči od ustanovitve Sklada. Po zaključenem proračunskem postopku v Svetu in Evropskem parlamentu ter sklenitvi sporazuma o izvajanju med Komisijo in Italijo je bila pomoč v celoti izplačana 19. decembra 2012.

Španija (3 primeri)

Poleti 2012 so večje dele Španije prizadeli gozdni požari, zlasti v avtonomni skupnosti Valencija in avtonomni skupnosti Kanarski otoki. Konec septembra 2012 so poplave povzročile dodatno škodo v treh avtonomnih pokrajinah Andaluzija, Murcija in Valencija. Španija je nato za vsako od teh treh nesreč predložila vlogo za finančno pomoč iz Solidarnostnega sklada:

(1) Gozdni požari v Valenciji: Španski organi so v svoji prvotni vlogi z dne 30. avgusta 2012 skupno škodo ocenili na 140,380 milijona EUR. Posodobljene informacije so bile prejete 5. septembra 2012 in 9. oktobra 2012. Komisija je na podlagi tega menila, da je znesek v višini 155,767 milijona EUR mogoče sprejeti kot skupno neposredno škodo, kar predstavlja 4,3 % običajnega praga v višini 3,607 milijarde EUR (tj. 3 milijarde EUR v cenah iz leta 2002), ki velja za Španijo. Vloga je bila zato preučena na podlagi izjemnih meril za „neobičajne regionalne nesreče“. Vendar je bilo ugotovljeno, da pogoj, da je prizadet večji del prebivalstva v zadevni regiji, ni bil izpolnjen. Vloga se je v glavnem nanašala na škodo, ki je nastala v kmetijstvu in turizmu ter naravnem okolju. Poleg tega je Komisija menila, da niso bili predloženi nobeni prepričljivi dokazi, da je nesreča resno in trajno vplivala na pogoje za življenje in gospodarsko stabilnost regije. Komisija je iz teh razlogov 30. aprila 2013 odločila, da vloga ne izpolnjuje pogojev za izjemno odobritev pomoči iz Sklada po merilih za neobičajne regionalne nesreče, in o tem ustrezno obvestila španske organe.

(2) Požari na Kanarskih otokih: Prva vloga se je nanašala na požare na otoku La Gomera, Komisija pa jo je prejela 23. septembra 2012 po nastanku prve škode, ki je bila zabeležena 4. avgusta 2012. Ker je prišlo še do več požarov na ozemlju drugih otokov, ki spadajo v avtonomno pokrajino Kanarski otoki, so se španski organi odločili, da v vlogo dodajo dodatne zneske za škodo, nastalo zaradi gozdnih požarov na otokih Tenerife in La Palma. Posodobljeni podatki o škodi za tri otoke so bili Komisiji predloženi 9. oktobra in 17. oktobra 2012 v višini 72,235 milijona EUR, od tega se je glavni del (60,7 milijona EUR) nanašal na otok La Gomera. Skupna neposredna škoda je predstavljala le 2 % običajnega praga v višini 3,607 milijarde EUR (tj. 3 milijarde EUR v cenah iz leta 2002), ki velja za Španijo, zato je bila vloga preučena na podlagi izjemnih meril za „neobičajne regionalne nesreče“. Ocena je pokazala, da v vlogi niso bili predstavljeni podrobni dokazi niti se v njej ni razlikovalo med neposrednimi učinki požarov na prebivalstvo (materialna škoda, prekinitev komunalnih storitev itd.) in pričakovanimi gospodarskimi posledicami, ki bi lahko prizadele večje dele prebivalstva. Ugotovljeno je bilo, da pogoj, da je nesreča resno in trajno vplivala na pogoje za življenje in gospodarsko stabilnost regije, ni bil izpolnjen. Komisija je iz teh razlogov 30. aprila 2013 odločila, da vloga ne izpolnjuje pogojev za izjemno odobritev pomoči iz Sklada po merilih za neobičajne regionalne nesreče, in o tem ustrezno obvestila španske organe.

(3) Poplave v Andaluziji, Murciji in Valenciji: Španija je Komisiji predložila vlogo 7. decembra 2012 po nastanku prve škode, ki je bila zabeležena 28. septembra 2012. Skupna neposredna škoda je bila ocenjena na 408,990 milijona EUR, kar predstavlja 11,3 % običajnega praga v višini 3,607 milijarde EUR (tj. 3 milijarde EUR v cenah iz leta 2002), ki velja za Španijo, zato je bila vloga preučena na podlagi izjemnih meril za „neobičajne regionalne nesreče“. Ocena je pokazala, da se poplave niso nanašale na eno samo koherentno regijo ali območje, ampak na več poplavnih območij na različnih, nepovezanih območjih v treh avtonomnih regijah Valenciji, Murciji in Andaluziji. Poleg tega je Komisija ocenila, da ni bilo prepričljivih dokazov, da so poplave resno in trajno vplivale na gospodarsko stabilnost prizadete regije. Komisija je iz teh razlogov 30. aprila 2013 odločila, da vloga ne izpolnjuje pogojev za izjemno odobritev pomoči iz Sklada po merilih za neobičajne regionalne nesreče, in o tem ustrezno obvestila španske organe.

Španija (požari v Malagi)

Četrta vloga Španije se je nanašala na požare v provinci Malaga (del avtonomne skupnosti Andaluzija) konec avgusta 2012. Požari so prizadeli naravno okolje in povzročili omejeno škodo na zasebni lastnini. Španski organi so zaprosili za pomoč iz Solidarnostnega sklada 6. novembra 2012, celotno neposredno škodo zaradi požarov pa so ocenili na 22,425 milijona EUR. Španski organi so se po stikih s Komisijo, ki je pojasnila, da nesreča na tej ravni (manj kot 1 % praga v višini 3,607 milijarde EUR) ne izpolnjuje pogojev za pomoč iz Solidarnostnega sklada, decembra 2012 odločili, da umaknejo svojo vlogo.

4. Financiranje

V letu 2012 je proračunski organ odobril nepovratna sredstva iz Solidarnostnega sklada za dva primera, za katera sta bili vlogi prejeti v letih 2011 in 2012.

Ustrezni predhodni predlog spremembe proračuna št. 2 za leto 2012 za vlogo Italije (poplave v Liguriji in Venetu leta 2011) je bil zaključen 12. junija 2012[1]. Plačilo je bilo po sprejetju sklepa o nepovratnih sredstvih in sklenitvi sporazuma o izvajanju izvršeno 26. novembra 2012.

Predhodni predlog spremembe proračuna št. 5 za leto 2012 zajema vlogo Italije v zvezi s potresi v Emiliji-Romanji, Lombardiji in Venetu, proračunski organ pa ga je odobril 21. novembra 2012. Plačilo Italiji je bilo izvršeno 19. decembra 2012 po sprejetju sklepa o pomoči in po podpisu sporazuma o izvajanju[2].

Sredstva iz Solidarnostnega sklada – proračun odobren v letu 2012

Država upravičenka || Nesreča || Kategorija || Znesek (v EUR)

Italija || Poplave v Liguriji in Toskani || regionalna || 18 061 682

Italija || Potresi v regijah Emilija-Romanja, Lombardija in Veneto || večja || 670 192 359

SKUPAJ || 688 254 041

5. Spremljanje

Komisija je v letu 2012 izvedla nadzorne obiske v petih državah upravičenkah do nepovratnih sredstev iz Solidarnostnega sklada, da bi pridobila informacije o sistemih, ki so jih pristojni nacionalni organi vzpostavili za uporabo nepovratnih sredstev, in razpravljala o specifičnih vprašanjih organov za izvajanje:

– v Varšavi (Poljska) 20. januarja 2012 v zvezi z dodeljenimi nepovratnimi sredstvi v višini 105,5 milijona EUR po poplavah spomladi 2010;

– v Pragi (Češka) 17. februarja 2012 v zvezi s poplavami v letu 2010 (poplave spomladi/nepovratna sredstva v višini 5,1 milijona EUR in poplave v jeseni/nepovratna sredstva v višini 10,9 milijona EUR).

– v Bratislavi (Slovaška) 20. marca 2012 po dodelitvi nepovratnih sredstev v višini 20,4 milijona EUR za poplave spomladi 2010;

– v Ljubljani (Slovenija) 24. aprila 2012 v zvezi z dodeljenimi nepovratnimi sredstvi v višini 7,5 milijona EUR po poplavah novembra 2010;

– v Zagrebu (Hrvaška) 25. aprila 2012 v zvezi s poplavami v letu 2010 (poplave spomladi/nepovratna sredstva v višini 3,8 milijona EUR in poplave v jeseni/nepovratna sredstva v višini 1,2 milijona EUR).

– v Benetkah (Italija) 9. novembra 2012 v zvezi z dodeljenimi nepovratnimi sredstvi v višini 16,9 milijona EUR po poplavah jeseni 2010.

Obiski Komisije so bili na splošno zelo pozitivno sprejeti in so dali zadostno zagotovilo, da so ustrezni organi izvajanje in nadzor opravljali na pravilen način ter v skladu s predpisi, ki jih določajo Uredba o Solidarnostnem skladu, sklep o nepovratni pomoči in sporazum o izvajanju.

Po prejemu končnih poročil bo Komisija opravila dodatne analize in po potrebi ustrezno ukrepala.

6. Zaključitve

Člen 8(2) Uredbe o Solidarnostnem skladu določa, da država upravičenka najpozneje v šestih mesecih po izteku enoletnega roka od datuma izplačila nepovratnih sredstev predloži poročilo o finančnem izvajanju nepovratnih sredstev (poročilo o izvajanju) z utemeljitvijo izdatkov (izjava o veljavnosti). Ob koncu tega postopka Komisija zaključi vlogo za pomoč iz Sklada.

V letu 2012 so bile zaključene štiri vloge za pomoč iz Solidarnostnega sklada.

(1) V primeru orkana „Dean“ leta 2007, ki je prizadel francoska čezmorska departmaja Martinik in Guadeloupe (Francija), je bila odobrena finančna pomoč v vrednosti 12,78 milijona EUR. Francija je poročilo o izvajanju predložila 28. junija 2010. Revizijsko delo Komisije je zahtevalo dodatne informacije od francoskih organov. Ko jih je Francija predložila, je Komisija v letu 2012 dokončala svoje analize in februarja istega leta zaključila zadevo.

(2) Kar zadeva zaključek pomoči v primeru, ki se je nanašal na poplave v Sloveniji leta 2007, je bila odobrena finančna pomoč v višini 8,25 milijona EUR, poročilo Slovenije o izvajanju pa je prispelo 7. oktobra 2010. Zahtevati je bilo treba dodatne informacije iz Slovenije in Komisija je po svoji analizi in oceni ugotovila, da so bile informacije, ki jih je predložila Slovenija, zadovoljive. Zadeva je bila zaključena julija 2012.

(3) Kar zadeva zaključitev romunskega primera v zvezi s poplavami spomladi 2005, je bila Romuniji odobrena finančna pomoč v višini 18,80 milijona EUR. Komisija je 4. marca 2008 prejela poročilo o izvajanju, ki je zajemalo poplave iz leta 2005 (tako spomladanske kot poletne poplave). Komisijin postopek zaključevanja je prekinil primer urada OLAF, v katerem je OLAF usklajeval preiskavo romunskih pristojnih organov. Analize, ki jih je Komisija opravila v tesnem sodelovanju z uradom OLAF in romunskimi organi, so pokazale, da v zvezi s primerom spomladanskih poplav leta 2005 ni bilo nobenih nerešenih vprašanj. Posredovanje Solidarnostnega sklada v zvezi s primerom spomladanskih poplav je bilo zaključeno oktobra 2012. Vendar primer v zvezi s poletnimi poplavami leta 2005 še ni končan.

(4) V primeru nesreče tankerja Prestige leta 2003 (Španija) je bila izplačana finančna pomoč v višini 8,63 milijona EUR, Komisija pa je poročilo o izvajanju prejela 31. avgusta 2005. Komisija je dodatne informacije prejela decembra 2005. Vendar sta analiza in ocena, ki ju je opravila Komisija, pokazali, da so manjkale potrebne informacije, zato je Komisija od Španije zahtevala dodatne informacije. Postopek zaključevanja je bil dokončan novembra 2012 in zadeva je bila dokončno zaprta.

V nobenem od teh primerov ni bila zahtevana izterjava finančnih sredstev.

Komisija je v letu 2012 prejela tudi zapozneli poročili o izvajanju za pomoč, dodeljeno leta 2009, in sicer poročilo Cipra (suša v letu 2008) in poročilo Romunije (poplave v letu 2008), ter dve dodatni poročili za finančno pomoč, dodeljeno v letu 2011, in sicer poročilo Portugalske (poplave na Madeiri 2010) in poročilo Francije (neurje Xynthia 2010). Ob koncu obdobja, ki ga zajema to letno poročilo, navedena poročila o izvajanju še niso bila dokončno ocenjena.

7. Sklepne ugotovitve

Leto 2012 je bilo leto s povprečnim številom sedem novih vlog za pomoč iz Solidarnostnega sklada. Samo ena od njih[3] se je nanašala na večjo nesrečo, kar je glavno področje uporabe Solidarnostnega sklada. Ta primer, potres v Emiliji-Romanji se je izkazal za največjo nesrečo v zgodovini Solidarnostnega sklada s škodo, ki je močno presegla celo škodo, ki jo je pred tem povzročil potres v mestu l’Aquila. Pokazalo se je, da se je Solidarnostni sklad sposoben odzvati na takšne nesreče in zagotoviti rekorden znesek pomoči v rekordno kratkem času. Takšne rezultate je mogoče doseči samo z dobrim sodelovanjem države članice, kot se je zgodilo v danem primeru.

Nasprotno pa se je za vloge na podlagi izjemnih meril za „neobičajne regionalne nesreče“ znova izkazalo, da jih je težko oceniti, in niso bile uspešne. V letu 2012 je bilo prejetih pet takšnih primerov in nobenega od njih ni bilo mogoče sprejeti. Zlasti primeri, v katerih je škoda zelo omejena na nekaj odstotkov nacionalnega praga, skoraj nikoli ne izpolnjujejo posebnih pogojev, določenih v Uredbi. Kot je obravnavano v sporočilu o prihodnosti Solidarnostnega sklada[4] iz leta 2011, bi preprosta in jasnejša merila potencialnim državam prosilkam zagotovo pomagala bolje oceniti, kakšna je verjetnost, da bo vloga uspešna, prihranila nepotrebno delo in odpravila nezadovoljstvo zaradi zavrnitve njihovih vlog.

Vloga v zvezi z eksplozijo v pomorskem oporišču na Cipru je še en primer, ki kaže, da vloge v zvezi z nesrečami, ki jih povzroči človek, skoraj nikoli ne izpolnjujejo meril za upravičenost iz uredbe o Solidarnostnem skladu, zaradi vprašanj glede odgovornosti, načela „onesnaževalec plača“ in izključenosti škode, ki jo je možno zavarovati, iz pomoči iz Solidarnostnega sklada. Kot je predlagano v sporočilu iz leta 2011, bi bilo treba področje uporabe Sklada jasneje opredeliti in omejiti na naravne nesreče, vključno z možnimi kaskadnimi učinki.

Izkušnje z upravljanjem Solidarnostnega sklada v letu 2012 potrjujejo stališče Komisije, da bi bilo bistveno izboljšanje delovanja Sklada, zlasti povečanje njegove odzivnosti, mogoče doseči s prilagoditvijo več ključnih določb sedanje uredbe ter hkrati ohraniti njegov osnovni namen in naravo brez poseganja v financiranje in obseg dovoljene porabe sredstev. Te med drugim vključujejo možnost predplačila, jasno in preprosto opredelitev regionalnih nesreč, posebno določbo o suši, upravno poenostavitev in uvedbo ukrepov, ki spodbujajo izvajanje ustrezne zakonodaje EU o preprečevanju tveganja nesreč. Komisija je poleti 2013 predstavila zakonodajni predlog[5], ki bi na splošno omogočil hitrejše ukrepanje in prisotnost na območjih, ki so jih prizadele nesreče.

[1] Sprememba proračuna (SP) št. 2 za leto 2012 zajema uporabo Solidarnostnega sklada EU v višini 18 061 682 EUR v odobritvah za prevzem obveznosti in odobritvah plačil v zvezi s poplavami v Italiji (Ligurija in Toskana) oktobra 2011. Komisija je proračun sprejela 16. marca 2012 (COM (2012) 125), Svet ga je spremenil 15. maja 2012, Parlament pa odobril 12. junija 2012. UL L 214, 10.8.2012.

[2] Uporaba Solidarnostnega sklada EU v višini 670 192 359 EUR v odobritvah za prevzem obveznosti in odobritvah plačil v zvezi s potresi v Emiliji-Romanji v Italiji maja 2012. COM(2012) 538. Evropski parlament odobril 21. novembra 2012. UL L 15, 18.1.2013.

[3] Brez upoštevanja nerešene vloge za sušo v Romuniji.

[4] COM(2011) 613 z dne 6. oktobra 2011.

[5] COM(2013) 522.

Priloga I: Pragi za večje nesreče, veljavni leta 2012 (na podlagi podatkov za bruto nacionalni dohodek iz leta 2010)

V Uredbi Sveta 2012/2002 o ustanovitvi Solidarnostnega sklada Evropske unije je posamezni državi mogoče dodeliti pomoč iz Sklada, če je škoda ocenjena na več kakor več kot 0,6 % njenega BND ali 3 milijarde EUR v cenah iz leta 2002. Uporabi se nižja od obeh vrednosti.

|| || || (v milijonih EUR)

Država || BND 2010*1 || 0,6 % BND* || Prag za večje nesreče za leto 2012*

AT || ÖSTERREICH || 284 682 || 1 708,093 || 1 708,093

BE || BELGIË/BELGIQUE || 360 621 || 2 163,726 || 2 163,726

BG || BULGARIA || 35 109 || 210,653 || 210,653

CY || KYPROS || 16 858 || 101,146 || 101,146

CZ || ČESKÁ REPUBLIKA || 139 260 || 835,558 || 835,558

DE || DEUTSCHLAND || 2 522 750 || 15 136,500 || 3 606,623**

DK || DANMARK || 241 108 || 1 446,650 || 1 446,650

EE || ΕESTI || 13 592 || 81,552 || 81,552

EL || ELLADA || 221 120 || 1 326,721 || 1 326,721

ES || ESPAÑA || 1 035 947 || 6 215,682 || 3 606,623**

FI || SUOMI/FINSKA || 183 389 || 1 100,334 || 1 100,334

FR || FRANCIJA || 1 968 119 || 11 808,712 || 3 606,623**

HR || HRVATSKA || 44 146 || 264,873 || 264,873

HU || MAGYARORSZÁG || 92 370 || 554,221 || 554,221

IE || ÉIRE/IRELAND || 129 301 || 775,805 || 775,805

IS || ISLANDIJA || 7 532 || 45,192 || 45,192

IT || ITALIA || 1 548 782 || 9 292,693 || 3 606,623**

LT || LIETUVA || 27 184 || 163,102 || 163,102

LU || LUXEMBOURG (G. D.) || 28 634 || 171,802 || 171,802

LV || LATVIJA || 18 350 || 110,101 || 110,101

MT || MALTA || 5 667 || 34,001 || 34,001

|| ČRNA GORA2 || || || 18

NL || NEDERLAND || 583 424 || 3 500,544 || 3 500,544

PL || POLSKA || 342 533 || 2 055,199 || 2 055,199

PT || PORTUGAL || 166 959 || 1 001,753 || 1 001,753

RO || ROMÂNIA || 122,581 || 735,487 || 735,487

SE || SVERIGE || 352 838 || 2 117,026 || 2 117,026

SI || SLOVENIJA || 34 894 || 209,362 || 209,362

SK || SLOVENSKO || 64 988 || 389,929 || 389,929

TR || TÜRKIYE || 415 471 || 2 492,826 || 2 492,826

UK || UNITED KINGDOM || 1 713 796 || 10 282,778 || 3 606,623**

*Zaokrožene številke. ** ~ 3 milijarde EUR v cenah iz leta 2002. [1] Vir: Eurostat. 2 Podatki za BND Črne gore za leto 2010 niso na voljo. Prag izračunan na podlagi podatkov o BND za leto 2009.

Priloga II: Nerešene vloge iz leta 2011 za pomoč iz Solidarnostnega sklada EU in nove vloge, prejete v letu 2012

Leto || 2011 || 2012

Država prosilka || Ciper || Italija || Italija || Španija || Italija || Španija || Španija || Španija || Romunija

Ime in vrsta nesreče || Eksplozija v pomorskem oporišču || Poplave v Liguriji in Toskani || Hude vremenske razmere || Gozdni požari v Malagi || Niz potresov || Gozdni požari v Valenciji || Požari na Kanarskih otokih || Poplave v Andaluziji, Murciji in Valenciji || Suša in požari

Datum prve škode || 11/07/2011 || 25/10/2011 || 1/02/2012 || 30/08/2012 || 20/05/2012 || 28/06/2012 || 4/08/2012 || 28/09/2012 || 25/08/2012

Datum vloge || 19/09/2011 || 22/12/2011 || 5/04/2012 || 6/11/2012 || 27/07/2012 || 30/08/2012 || 23/09/2012 || 7/12/2012 || 2/11/2012

Popolne informacije na voljo dne || 24/11/2011 20/01/2012 || - || - || - || - || 5/09/2012 9/10/2012 || 9/10/2012 17/10/2012 || - || Odločitev sprejeta v letu 2013

Prag za večje nesreče (v milijonih EUR) || 99,85 || 3 535,90 || 3 606,62 || 3 606,62 || 3 606,62 || 3 606,62 || 3 606,62 || 3 606,62

Skupna neposredna škoda (v milijonih EUR)1 || - || 722,47 || 2 734,54 || 22,43 || 13 273,74 || 155,70 || 72,24 || 408,99

Kategorija || (večja)/ nenaravna || regionalna || regionalna || regionalna || večja || regionalna || regionalna || regionalna

Škoda/prag || - || 20,43 % || 75,82 % || 0,62 % || 368,04 % || 4,32 % || 2,00 % || 11,34 %

Stroški upravičenih nujnih ukrepov (v milijonih EUR) || - || 511,43 || 427,11 || 7,81 || 714,67 || 113,38 || 59,20 || 178,27

Upravičeni stroški/skupna škoda || - || 70,79 % || 16 % || 34,82 % || 5,38 % || 72,82 % || 81,96 % || 43,59 %

Pomoč/upravičeni stroški || - || 3,53 % || - || - || 93,78 % || - || - || -

Stopnja pomoči (% skupne škode) || - || 2,5 % || - || - || 5,05 % || - || - || -

Datum sklepa o nepovratni pomoči || zavrnjeno || 21/09/2012 || zavrnjeno || umaknjeno || 3/12/2012 || zavrnjeno || zavrnjeno || zavrnjeno

Datum sporazuma o izvajanju (sprejetje) || - || 3/10/2012 || - || - || 6/12/2012 || - || - || -

Odobrena pomoč (v EUR) || - || 18 061 682 || - || - || 670 192 359 || - || - || -

1Znesek skupne neposredne škode, ki jo je potrdila Komisija.

Priloga III: Vloge za pomoč iz Solidarnostnega sklada EU od leta 2002

Leto || Država || Vrsta nesreče || Škoda (v milijonih EUR) || Kategorija || Dodeljena pomoč (v milijonih EUR)

2 0 0 2 || 1 || AT || poplave || 2 900 || večja || 134

2 || CZ || poplave || 2 300 || večja || 129

3 || FR || poplave (Le Gard) || 835 || regionalna || 21

4 || DE || poplave || 9 100 || večja || 444

Skupna pomoč za vloge iz leta 2002 || || || 728

2 0 0 3 || 1 || ES || razlitje nafte (Prestige) || 436 || regionalna || 8,626

2 || IT || potres (Molise/Apulija) || 1 558 || regionalna || 30,826

3 || IT || izbruh vulkana (Etna) || 894 || regionalna || 16,798

4 || IT || poplave (severna Italija) || (1 900) || (večja) || zavrnjena

5 || GR || neugodne zimske vremenske razmere || (ni jasno) || (večja?) || zavrnjena

6 || PT || gozdni požari || 1 228 || večja || 48,539

7 || FR || gozdni požari (južna Francija) || 531 || (regionalna) || zavrnjena

8 || ES || gozdni požari (na meji s Portugalsko) || 53 || sosednja država || 1,331

9 || MT || poplave || 30 || večja || 0,961

10 || IT || poplave (Furlanija Julijska krajina) || (525) || (regionalna) || zavrnjena

Skupna pomoč za vloge iz leta 2003 || || || 107,081

2 0 0 4 || 1 || FR || poplave (delta Rone) || 785 || regionalna || 19,625

2 || ES || poplave (Malaga) || (73) || (regionalna) || zavrnjena

3–9 || ES || gozdni požari (7 vlog) || (480) || (regionalna) || vseh 7 zavrnjenih

10 || SK || poplave || (29) || (regionalna) || zavrnjena

11 || SI || potres || (13) || (regionalna) || umaknjeno

Skupna pomoč za vloge iz leta 2004 || || || 19,625

2 0 0 5 2 0 0 5 || 1 || SK || neurje (Tatre) || 203 || večja || 5,668

2 || IT || poplave (Sardinija) || (223. precenjena) || (regionalna) || zavrnjena

3 || EE || neurje || 48 || večja || 1,29

4 || LV || neurje || 193 || večja || 9,487

5 || SE || neurje „Gudrun“ || 2 297 || večja || 81,725

6 || LT || neurje || 15 || sosednja država || 0,379

7 || GR || poplave reke Evros || (112) || (regionalna) || zavrnjena

8 || RO || spomladanske poplave || 489 || večja || 18,798

9 || BG || spomladanske poplave || 222 || večja || 9,722

10 || BG || poletne poplave || 237 || večja || 10,632

11 || RO || poletne poplave || 1 050 || večja || 52,4

12 || AT || poplave (Tirolska/Vorarlberg) || 592 || regionalna || 14,799

Skupna pomoč za vloge iz leta 2005 || || || 204,905

2 0 0 6 || 1 || UK || eksplozija skladišča nafte Buncefield || (700) || (regionalna) || umaknjeno

2 || GR || poplave reke Evros || 372 || regionalna || 9,306

3 || HU || poplave || 519 || večja || 15,064

4 || ES || gozdni požari v Galiciji || (91) || (regionalna) || zavrnjena

Skupna pomoč za vloge iz leta 2006 || || || 24,370

2 0 0 7 || 1 || DE || neurje „Kyrill“ || 4750 || večja || 166,9

2 || FR || Reunion ciklon „Gamede“ || 211 || regionalna || 5,29

3 || ES || poplave na otoku El Hierro || (18) || (regionalna) || zavrnjena

4 || ES || poplave v pokrajini La Mancha || (66) || (regionalna) || zavrnjena

5 || UK || poplave || 4 612 || večja || 162,387

6 || CY || gozdni požari || (38) || (regionalna) || zavrnjena

7 || ES || gozdni požari na Kanarskih otokih || (144) || (regionalna) || zavrnjena

8-16 || IT || 9 vlog za gozdne požare v 9 regijah || - || (regionalna) || ni dopustno, rok zamujen

17 || FR || orkan „Dean“ na Martiniku || 509 || regionalna || 12,78

18 || GR || gozdni požari || 2 118 || večja || 89,769

19 || SI || poplave || 233 || večja || 8,254

Skupna pomoč za vloge iz leta 2007 || || || 445,380

2 0 0 8 || 1 || CY || suša || 165,4 || večja || 7,605

2 || RO || poplave || 471,4 || regionalna || 11,785

Skupna pomoč za vloge iz leta 2008 || || || 19,390

Leto || Država || Vrsta nesreče || Škoda (v milijonih EUR) || Kategorija || Dodeljena pomoč (v milijonih EUR)

2 0 0 9 || 1 || FR || neurje „Klaus“ || 3 805,5 || večja || 109,377

2 || IT || potres v deželi Abruci || 10 212,0 || večja || 493,771

3 || GR || gozdni požari || (152,8) || (regionalna) || zavrnjena

4 || CY || neurja || (2,6) || (regionalna) || zavrnjena

5 || GR || poplave na otoku Evia || (83,2) || (regionalna) || zavrnjena

6 || IT || zemeljski plazovi v Mesini || (598,9) || (regionalna) || zavrnjena

Skupna pomoč za vloge iz leta 2009 || || || 603.148

2 0 1 0 || 1 || IE || poplave 2009 || 520,9 || regionalna || 13,022

2 || IT || poplave v Toskani || (211,7) || (regionalna) || zavrnjena

3 || ES || poplave v Andaluziji || (709,7) || (regionalna) || zavrnjena

4 || PT || blatni in zemeljski plazovi v Madeiri || 1 080 || večja || 31,256

5 || FR || neurje „Xynthia“ || 1 425 || regionalna || 35,636

6 || SK || poplave || 649,9 || večja || 20,431

7 || PL || poplave || 2 993,7 || večja || 105,567

8 || CZ || poplave (pomlad) || 204,5 || sosednja država || 5,111

9 || HU || poplave || 719,3 || večja || 22,486

10 || HR || poplave (pomlad) || 153,04 || sosednja država || 3,826

11 || FR || poplave v departmaju Var || (703–778) || (regionalna) || zavrnjena

12 || RO || poplave || 875,75 || večja || 24,968

13 || CZ || poplave (jeseni) || 436,5 || regionalna || 10,912

14 || DE || poplave na Saškem || (937,7) || (regionalna) || zavrnjena

15 || HR || poplave (jeseni) || 47 || sosednja država || 1,175

16 || SI || poplave (jeseni) || 251,3 || večja || 7,460

17 || HU || razlitje rdečega blata || (174,32) || (regionalna) || zavrnjena

Skupna pomoč za vloge iz leta 2010 || || || 281,849

2 0 1 1 || 1 || IT || poplave v Venetu 2010 || 676,36 || regionalna || 16,909

2 || ES || potres v Lorci 2011 || 842,84 || regionalna || 21,071

3 || CY || eksplozija v pomorskem oporišču 2011 || (357) || (večja/nenaravna) || zavrnjena

4 || IT || poplave v Liguriji in Toskani 2011 || 722,5 || regionalna || 18,062

Skupna pomoč za vloge iz leta 2011 || || || 56,042

Leto || Država || Vrsta nesreče || Škoda (v milijonih EUR) || Kategorija || Dodeljena pomoč (v milijonih EUR) ||

2 0 1 2 || 1 || IT || Hude vremenske razmere v letu 2012 || (2 735) || (regionalna) || zavrnjena ||

2 || IT || Vrsta potresov v letu 2012 || 13 274 || večja || 670,192 ||

3 || ES || Gozdni požari v Valenciji v letu 2012 || (155,7) || (regionalna) || zavrnjena ||

4 || ES || Požari na Kanarskih otokih v letu 2012 || (72,2) || (regionalna) || zavrnjena ||

5 || RO || suša in požari v letu 2012 || Odločitev sprejeta v letu 2013 ||

6 || ES || požari v Malagi v letu 2012 || (22,43) || (regionalna) || umaknjeno ||

7 || ES || poplave v Andaluziji, Murciji, Valenciji v letu 2012 || (409) || (regionalna) || zavrnjena ||

Skupna pomoč za vloge iz leta 2012 || || || 670,192 ||

Skupni znesek pomoči, odobrene od leta 2002 3 159,991194 milijona EUR ||